A TACAM R–2 ("Tun Anticar pe Afet Mobil", „önjáró páncéltörő ágyú”) egy román páncélvadász volt, melyet a második világháborúban használtak. A jármű létrehozásához a román hadseregben rendszeresített R–2 könnyű harckocsi teknőjét használták fel, melynek eltávolították a tornyát, helyére pedig elöl és oldalt páncéllemezekkel védett felépítménybe egy szovjetektől zsákmányolt ZISZ–3 típusú hadosztályágyút szereltek be. A páncélvadászból húsz darabot gyártottak 1944-ben. Mára egyetlen példánya maradt fenn. A harcjárművet bevetették Budapest ostrománál és a prágai támadó hadműveletben.